**Simen Aanerud** (født 28. juni 1981) er en norsk musiker og oppfinner fra Nes i Akershus. Han er kjent som pianist og som eier i firmaet Aanerud Industries.

Aanerud er kjent for mange som bluespianist, både i Norge og New Zealand. Han har spilt med artister som blant annet Tim Finn, Gin Wigmore, Amund Maarud, Stellar\* og Darcy Perry. I tillegg til sin karriere som musiker er han også oppfinner og eier av firmaet Aanerud Industries i Skogbygda. Dette firmaet lager design- og interiørobjekter.

Aaneruds musikerkarriere startet som 12-åring, med Amund Maarud og Henrik Maarud i bandet MaarudKara. Bandet kom på andreplass i Talentiaden på NRK i 1997 og ga året etter ut albumet First Blues på Tylden & Co. I 2001 flyttet han til Auckland, New Zealand, hvor han viderutviklet sin pianistkarriere. Han ble med bluesgitarist Darcy Perry i 2002, og spilte sammen med ham inn albumet *Blues4Dad*. I 2003 og 2005 etterfulgte albumene *Don't Hold Back* og *Heavy Rain*. Samtidig som Aanerud arbeidet med flere artister i New Zealand, etablerte han også sine egne band Handsome Giants og Blue Devils. Bandet Handsome Giants ga i 2005 ut DVD-en *Live on Bow Street*som ble utgitt uavhengig i New Zealand. I samme tidsrom bidro han også på Idol-vinner Rosita Vais soloalbum *Golden*.

I 2006 ble Aanerud pianist i bandet til tidligere Split Enz og Crowded House-frontmann Tim Finn. Dette bandet besto i tillegg av Brett Adams (gitar) Matt Eccles (trommer) og Mareea Paterson (bass.) Med Tim Finn turnerte han i New Zealand, Australia, Europa og USA, før han returnerte til Norge i 2009. I New Zealand er Aanerud også kjent under artistnavnet Simen Taylor.

Tilbake i Norge ble Aanerud del av Amund Maaruds soloprosjekt, og spilte i 2011 på hans album *Electric*. Dette albumet vant Spellemannprisen 2011 i kategorien blues. Året etter kom albumet *Dirt*, som ble nominert til Spellemannprisen 2012 i kategorien Blues.

I 2012 startet Aanerud offisielt sitt eget firma, Aanerud Industries. Dette er en bedrift som lager interiør, lamper, leker, maskiner og andre designobjekter. Firmaet har verksted i Skogbygda. I desember 2013 ble han invitert til å holde et foredrag på et Pecha Kucha-arrangement i Oslo, om hans kreative designprosess.

Aanerud gav ut sitt første soloalbum *Medicine* i september 2014

Diskografi
----------

Album
* *Medicine* (2014)

Singler
* *American Nights* (2014)

### Amund Maarud

* *Electric* (2011)
* *Dirt* (2012)
* *Kjente jeg deg?* (2014), med Toralv Maurstad & Wenche Medbøe
* *Volt* (2015)

Singler
* *Your Love* (2011)
* *Dirty Laundry* (2012)
* *Shine It All Around* (2013)
* *Her Favorite One* (2013)
* *Sticky/Love That Burns* (2015)
* *No Love Between Us/Wildchild* (2015)

### Maarudkara

* *Burning' Blues* (1993)
* *Lost in the Blues* (1994)
* *First Blues* (1999)

### Darcy Perry Band

* *Blues 4 Dad* (2002)
* *Don't Hold Back* (2003)
* *Heavy Rain* (2005)
* *Phoenix* (2008)

### Handsome Giants

* *Live on Bow Street* (2002)

Deltar på
* Telly Mobile: *Messerock '95* (1995)
* Rosita Vai: *Golden* (2005)
* Darcy Perry: *Harmonica Masters of New Zealand* (2007)
* Gin Wigmore: *Extended Play* (2008)
* Little Andrew: *Loadstone* (2010)
* The Flaming Mudcats: *Gave You What You Wanted* (2011)
* Bendik Brænne: *Do You Know Who I Think I Am* (2014)
* Audun Skjølberg: *Last Days on Earth* (2018)

Referanser
----------

1. 1 2  Askvik, Kristine, "Da snekkeren byttet ut overallen med dress, ble han tatt seriøst", *Aftenposten*, Oslo, 3. oktober 2013. Hentet 3. oktober 2013.
2. ↑  "- Dette gjør hjernen min når jeg går på gaten", *Aftenposten*, Oslo, 10. desember 2013. Hentet 10. desember 2013.

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | BIBSYS **·** VIAF
 |